Document ID: /roh_data/filtered/fineweb-2-filterrobots_roh.jsonl.gz/49229

Peking po respirar: pli aut stgalim d'alarm da smog annullà
- Gievgia, 10.12.2015, 10:04
Il vent e tschiel blau a Peking terminescha la fasa d'alarm da smog. Cun abolir suenter 3 dis il pli aut stgalim d'avertiment han ils autos puspè pudì charrar en la chapitala chinaisa. Er las scolas èn puspè avertas.
Ina front fraida ha suflà davent il smog, uschia che las emissiuns da substanzas nuschaivlas èn crudadas sin valurs moderadas. Per las particlas finas ha l'ambassada americana inditgà la valur 97. Per Peking vala quai sco bun, è dentant 4 giadas pli aut che la limita recumandada da l'organisaziun mundiala da sanadad WHO.
Reducir emissiuns che resultan tras brischar charvun
Tenor l’agentura da novitads Xinhua han las restricziuns da traffic e d’industria reducì marcantamain las substanzas nuschaivlas. Scienziads èn dentant da l’avis ch’i sto vegnir fatg dapli per reducir las emissiuns che resultan tras brischar charvun.
RR novitads 06:00